Jim Carrey en sy eks se ma pak mekaar ná dreigemente heen en weer vlieg
JY LEES NOU Jim Carrey en sy eks se ma pak mekaar ná dreigemente heen en weer vlieg
Jim Carrey (54) is nou in ’n regstryd gewikkel met sy oorlede eksmeisie se ma.
Die akteur het dokumente ingedien waarin hy beweer Brigid Sweetman, ma van Cathriona White, het hom gesmeek om vir haar ’n huis te koop en gedreig om haar lewe te neem.
Jim beweer Brigid het hom verlede November, twee maande nadat haar dogter selfdood toegepas het, per e-pos ingelig mense dreig haar met die dood en vandaliseer haar huis.
Volgens Brigid is sy vir Cat se dood geblameer nadat sy op die derde herdenking van Cat se pa se dood iets aakligs en vernederends op Facebook gesê het. Jim beweer Brigid het in die e-pos gesê “ek is op die punt om myself dood te maak” en daarna het sy hom gevra om vir haar ’n nuwe huis te koop. Die akteur sê sy het “kwaad en bitter” geraak toe hy weier.
Vroeër vandeesmaand het Brigid weens haar dogter se dood stappe teen die filmster gedoen. Sy regspan het onmiddellik teruggekap en beweer haar regsgeding is ’n poging om geld uit die akteur te kry.
Jim het ook bewerings van Brigid en Mark Burton, Cat se vervreemde man, as onwaar afgemaak. Hulle beweer hy het die grimeerkunstenaar ’n seksueel oordraagbare siekte (SOS) gegee en dit het na bewering bygedra tot haar besluit om ’n einde aan haar lewe te maak.
Brigid het verlede week belowe om haar regsaksie te laat vaar as Jim die uitslag van ’n geslagsiektetoets bekendmaak.
’n Verklaring wat aan thewrap.com uitgereik is, lui: “Jim Carrey en sy prokureurs het aan die wêreld gesê hy het nog nooit ’n SOS gehad nie. Hulle het my en Mark as ‘bedrieërs’ uitgekryt omdat ons die teendeel beweer het.
“Ek eis dat hulle onmiddellik die volledige laboratoriumtoetse van 2013 aan die publiek bekendmaak sodat mense kan oordeel wie die waarheid praat en wie leuens verkondig.
“As hulle die volledige Quest Diagnostics-laboratoriumverslag uitreik vir die bloedmonster wat Carrey op 28 Januarie 2013 onder die naam ‘Jose Lopez’ ingehandig het en dit toon hy het nie ’n SOS nie, sal ek die saak onmiddellik laat vaar en verskoning vra.”